  Туспуктэм: Григорий Фомин Наталия Сильвестрова Удмуртилэн тӧроез Александр Бречалов Кун Кенешэн сессияз элькунысь ужъюгдур сярысь ивортоназ егитъёсын ужанъя политика ласянь чакланъёслы саклык висъяз. Со сярысь элькунысь тӧролэн но кивалтэтлэн пресс-службазы ивортӥз. Александр Бречалов Егитъёслэн арзылы ужрадъёсты дасяку, патриотикаез нимаз ӧре висъяно шуыса пусйиз. Ӟеч пример «Гвардия» спартакиада луэ. Таяз арын со кыкетӥзэ ортчиз. Отчы, школаын дышетскисьёс сяна, шор ёзо ӧнер дышетсконниосысь студентъёс но пыриськизы. Та ӵектос «Патриот» йӧскалык премилэн вормисез луиз. Вуоно арын спартакиадаез Приволжск федерал округе пырись улосъёс пӧлын ортчытыны малпало. Егитъёсын ужан политикая агентство «Регион для молодых» вожвылъяськонын 153 миллион манет утӥз. Со уксёен Ижкарын, Воткаын, Сарапулын но Можгаын туала мультиформатной центръёс усьтыны малпало, Со сяна,пӧртэм ужрадъёс ортчозы, егитъёсын ужан политика удысысь ӧнерчиослы дышетон программаос дасялозы. Озьы ик вуоно арын егитъёслэн тазалыкенызы герӟаськем ужпумъёслы саклык висъялозы. « Огласянь, дышетонлэсь но визьноданлэсь уровеньзэ будэтыны, творчествоез, тазалыко улон сямез, мерлыко кичӧлтонъёсты  азьланьтон понна егӥтъёслэсь мылкыдзэс ӝутыны тросгес луонлыкъёс кылдытыны кулэ, нош мукет ласянь – вина но йырез усыкмытӥсь суретъёс кутон ужпум сярысь вунэтоно ӧвӧл » Александр Бречалов, Удмуртилэн тӧроез Егитъёсын ужан политикая агентство егитъёс пӧлын вина юонэз но наркоманиез кулэстон понна нимысьтыз программа дасялоз. Отчы пӧртэм ужрадъёс пырозы – муниципалитетъёсын кудӟытӥсь юонъёсты вузан интыосты кулэсмытонысен алон вылысь эмтодос эскеронъёс ортчытытозь. Вуоно арлы инъет ужрадъёсын календарь дасямын ни. Ужась егитъёслэсь «Жара» фестивальзэс выльысь ортчынытъяны кутскозы, ужась но гуртъёсын улӥсь егитъёслы турслёт радъялозы, ужась егитъёслэн форумзы выльысь ужаны кутскоз. 11-тӥ толшоре «Год молодёжи – время для шага вперед» стратегической сессия ортчоз, отын вуоно арлэсь ужпумъёссэ эскерозы. « 2023-тӥ арез Егитъёслэн аренызы ялон ми понна туж бадӟым кылкутон луэ. Ми азьын бадӟым ужпумъёс сыло, ярам, соосты быдэстыны ваньмыз вань - элькун кивалтэтлэн дурбасьтонэз но ӟеч команда. Дэмен ми Егитъёслэсь арзэс аспӧртэмлыко но вунонтэм каромы, нырысь ик асьсэлы егитъёслы » Алексей Выстребов, Удмуртиысь егитъёсын ужанъя агентстволэн кивалтӥсез Тодэ вайытом, 2023-тӥ ар Удмуртиын Егитъслэн арзы луоз шуыса, элькунлэн тӧроез толсур кутсконын меӵак эфирын калыклэн юанъёсылы валэктонъс стон дыръя ялӥз. Ватсалом, азьвылгес Удмуртиысь дышетонъя но тодосъя министр Светлана Болотникова 2022-тӥ арлы, Дышетонлэн арезлы, нырысь-валысь йылпумъянъёс лэсьтӥз. Тегъёс: Удмуртия егитъёс Егитъёслэнарзы  